钦定古今图书集成/明伦汇编/闺媛典/第221卷 > 俞锡妻某氏
## 钦定古今图书集成/明伦汇编/闺媛典/第221卷 > 俞锡妻某氏

按《定海县志》：某氏，庠生俞锡妻。锡病亡，氏年二十四，
无子。叔少，家且无主，族人欲夺其志，至死不从。力肩
家事，诸米盐薪刍酱醅酰瓮皆亲理之，毕力经营，起
其家，取叔仲子子之，旋复殇，喟曰：“孤茕命也！”乃遍抚
其诸从子，各课所业。诸妇咸各征其女红，老而不懈，
以故诸从子咸母事之。卒年八十一。